פרקליטות מחוז חיפה, באמצעות עו"ד שונית קדם-נימצן, הגישה לבית המשפט המחוזי בחיפה שני כתבי אישום ובקשות מעצר עד תום ההליכים נגד עלי סובח, אברהים שאמי ומהדי בסל מהכפר ג'דיידה-מכר.
כתב אישום מייחס לנאשמים עלי סובח ואברהים שאמי ביצוע עבירות של קשר לפשע (רצח) וניסיון לרצח. בנוסף מייחס כתב האישום לסובח עבירה נוספת של ניסיון לרצח, ולשאמי עבירה של סיוע לניסיון לרצח ועבירות בנשק.
לפי כתב האישום, בהשראת גל הפיגועים הקשה שמתרחש בישראל, יצאו הנאשמים לירושלים, כשהם מצוידים בסכינים ובכוונתם לבצע פיגוע דקירה באזור שער שכם, לאחר שקשרו קשר לעשות כן. הנאשמים לא ביצעו את הפיגוע המתוכנן, משום שלא היה בידיהם נשק חם, ובהמשך אף שוחחו על האפשרות לבצע פיגוע ירי.
בהזדמנות אחרת, נסע סובח לירושלים פעם נוספת, במטרה לבצע פיגוע דקירה, כשהוא מצויד בסכין שסיפק לו שאמי, שאף עודד אותו לבצע את הפיגוע. סובח לא ביצע את פיגוע הדקירה שתכנן, לאחר שתוכניתו סוכלה ע"י אחרים.
סובח אף המשיך ותכנן, לבדו ויחד עם אחרים, ביצוע פיגועי ירי, ואף פנה לאדם אחר במטרה לברר מחירים של כלי נשק לביצוע הפיגוע. בנוסף, ביצע שאמי עבירות בנשק.
לפי כתב האישום, בחודשים מארס ואפריל, שוחח סובח עם מהדי וסיפר לו על כוונתו להפוך לשאהיד. אחת האופציות שעלו היה ביצוע פיגועים נגד מתפללים בבית כנסת בעכו, נגד חיילים בעשר שכם או בחיילים בבסיס צבאי בעכו. סובח אמר למהדי כי בכוונתו לרכוש שני כלי נשק לטובת ביצוע פיגוע מכסף שיקבל לחתונתו.
בחודש אפריל החליט סובח שוב לבצע פיגוע דקירה ואף ערך סיור מקדים בבית כנסת בעכו לשם תכנון הפיגוע. סובח שב לביתו כדי להצטייד בסכין אך אז החליט לבצע פיגוע ירי ובהמשך התעניין במחירי נשק מאולתר ואקדח.
בכתב אישום זה מואשם סובח בניסיון רצח, ושאמי בסיוע לנסיון רצח. בכתב אישום נוסף מואשם שאמי בעבירות נשק לאחר שהחזיק בכפר בתת מקלע מאולתר ותחמושת. הפרקליטות הגישה בקשה להארכת מעצרם עד תום ההליכים ממנה עולה כי השניים הודו במיוחס להם תוך כדי הפללה הדדית.
מאמר קודםמי יקנה את רשת מגה?